L’Ajuntament de Carcaixent i FeSport aposten per l’esport inclusiu
22 de Febrero de 2018

Carcaixent

Des de l’Àrea de Benestar Social, en col·laboració amb algunes de les entitats participants en la segona edició del FeSport i la Regidoria d’Esports, s’ha posat en marxa la iniciativa FeSport Inclusiu, una proposta que naix amb l’objectiu de posar la pràctica esportiva a l’abast de tota la població. Així, des de la Regidoria de Benestar Social i en col·laboració amb Wing Chun, Club Fitness Carcaixent, Escola de Kung Fu Garra d’Àguila, Futsacar i les Escoles Esportives Municipals, 35 persones amb risc d’exclusió social, diversitat funcional o víctimes de maltractament estan realitzant activitats esportives com defensa personal, kung fu, ball o psicomotricitat.

Segons han manifestat des de les diferents entitats que estan participant en el programa, el balanç de FeSport Inclusiu està sent molt positiu per als usuaris. “Durant estos mesos han treballat diferents tècniques de ritme, lateralitat, coordinació i ball, que els ha permés millorar la seua mobilitat, equilibri i orientació a un nivell sorprenent”, han explicat les instructores del Club Fitness on persones amb diversitat funcional estan realitzant activitats psicomotrius i zumba. També han afegit que, per a elles, està resultant una experiència molt enriquidora a nivell personal i professional. Així mateix, “agraïm profundament l’oportunitat que ens ha oferit FeSport i l’Ajuntament de Carcaixent de participar en esta iniciativa que ens ha possibilitat conéixer i treballar amb gent fantàstica a tots els nivells”.

La intenció del programa, a més de la millora objectiva de les capacitats físiques, és desenvolupar altres efectes associats a la pràctica esportiva com ara l’augment de l’optimisme o millorar l’autoestima, molt necessaris en col·lectius vulnerables com, per exemple, el de les víctimes de violència de gènere. “Per a dones que han sofrit maltractament és molt important reforçar l’autoimatge i empoderar-se, aspectes que estem veient que estan reforçant-se amb la pràctica regular del wing chun, una disciplina que les està ajudant a recuperar l'estabilitat psicològica i l'autocontrol”, asseguren des del Club Wing Chun.

Per a Teresa Oliver, regidora de Benestar Social, els beneficis del programa estan molt clars, “està demostrat que l’esport ens serveix per a millorar la nostra salut i la nostra autoestima, però també ens permet conviure i compartir espais per integrar-nos en la societat”. Per a Teresa Oliver, la vulnerabilitat social no ha de ser impediment per a practicar l’esport; és per això, ha explicat, que “s’ha posat en marxa esta iniciativa perquè un sector de la població al qual li pot resultar més complicat fer esport o accedir als espais habituals on es realitza puguen comprovar, en primera persona, els beneficis que comporta la seua pràctica habitual”.

Compte enrere per a Fesport 2018

El divendres 2 de març, en l’Auditori de les Dominiques se celebrarà l’acte de presentació de la segona edició de FeSport, l’esdeveniment esportiu en què diversos col·lectius, entitats i particulars de Carcaixent, es donaran cita els dies 20, 21 i 22 d’abril per donar a conéixer a la població les activitats que des de les diferents entitats s'organitzen al llarg de la temporada. FeSport comptarà amb un intens programa d’activitats esportives i exhibicions que es completarà amb estands ubicats al pàrquing de l’Estació de Renfe i les pistes de la FEVE, on s’oferirà informació sobre les activitats que els clubs i les associacions participants porten a terme de forma habitual.